Silje Ekroll Jahren. Foto: Geir Nilsen/Langrenn.com.
Silje Ekroll Jahren bidro til en sterk 2.-plass for sveitsiske Norska i Venla-stafetten i orientering i Finland lørdag.
Halden ble beste norske klubb på 6.-plass, men det var et lag uten norske løpere. Jahren, som bor i Sveits mens hun tar sin doktorgrad, løp 2. etappe for Norska og løp laget opp sju plasser til 2.-plass.
Simone Niggli på 3. etappe løp Norska i tet, men ankerkvinne Sabine Hauswirth måtte finne seg i at svenske Alfta tok seieren. Norska endte 1.22 minutt bak.
– Jeg gjorde et godt løp. Jeg løp mye alene, men det fungerte bra. Jeg er reserve på alle skogsdistansene i VM og føler meg trygg på orienteringen i terrenget, sa Jahren, som primært er uttatt til VM for sprintens del.
Hun fikk en positiv opplevelse i verdens største orienteringsstafett.
– Dette er min beste plassering i de store stafettene. Fra tidligere har jeg en 4.-plass som best, sa hun.
Ida Marie Næss Bjørgul, som også er VM-uttatt for Norge, har seier med Halden fra før. Derfor var det litt spesielt da hun duellerte med Halden om 5.-plassen for sin nye klubb Paimion Rasti.
– Jeg så at Elena Roos tok en annen trasé enn meg mot slutten, men jeg var trygg på meg selv og fikk den nødvendige luken, sa Bjørgul.
– Dette var en veldig spesiell stafett, hvor det var mye bomming på de fleste lagene. Vi har også hatt våre bommer, men plasseringen ble ganske bra, synes hun.
Med Jo Shepherd, Eva Jurenikova, Hollie Orr og Elena Roos ble Halden beste norske klubb.
Laget var på 38.-plass halvveis, men Orr og Roos løp laget opp i tetsjiktet. Opp til vinnerlaget var det 10.42 minutter.
– Vi har god moral i laget, og selv om det ble noen bom i starten gjaldt det å kjempe hele veien, sa Roos etter å ha løpt inn til 6.-plass blant de flere enn 1300 lagene.